Diari Oficial de la Generalitat Valenciana


Sumari del DOGV 3235, del 05-05-1998 (1998/2674)

Resolució de 27 de març de 1998, del director territorial d’Indústria i Energia de Castelló, de declaració de necessitat d’ocupació dels béns i adquisició de drets afectats d’expropiació.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3235

Data del DOGV
:   05-05-1998

Secció del DOGV
:   V. ALTRES ANUNCIS - F) EXPROPIACIONS

Número del document
:   1998/2674


Organisme emissor
:   Conselleria d'Ocupació, Indústria i Comerç

Tipus de document
:   Resolució

Resolució de 27 de març de 1998, del director territorial d'Indústria i Energia de Castelló, de declaració de necessitat d'ocupació dels béns i adquisició de drets afectats d'expropiació. [1998/C2674]
  
- Concessió de l'explotació Santa Lucía, número 2.278, zona de Los Algezares, a Segorbe (Castelló). JJUEF./1996/5.
  
Examinats els antecedents que hi ha en l'expedient d'expropiació JJUEF./1996/5 d'aquest Servei Territorial:
  
Antecedents de fet
  
Primer
  
Iberyeso Med, SA, amb domicili social a l'avinguda de l'Institut Obrer de València, número 16, baix, de València, i codi d'identificació fiscal A-08182453, titular de la concessió d'explotació minera Santa Lucía, núm. 2.278, zona de Los Algezares, situada al terme municipal de Segorbe, ha sol·licitat la iniciació d'expedient d'expropiació forçosa dels béns i drets afectats indicats al final d'aquest anunci.
  
Segon
  
En l'informe emés el 8 de novembre de 1996 sobre la visita d'inspecció efectuada a la parcel·la 30 del polígon 21 de Segorbe per personal tècnic del Servei Territorial d'Indústria i Energia es determinava que l'actual front d'explotació es trobava a uns 50 metres en la parcel·la 30, polígon 21, per la qual cosa l'empresa Iberyeso Med, SA, no pot complir les tasques de preparació exposades, i autoritzada en el pla de tasques en l'explotació minera coneguda com Los Algezares i situada dins de la concessió minera Santa Lucía; les esmentades tasques de preparació que consisteixen en l'eliminació de la capa vegetal, tala o trasllat de vegetació arbòria i també la retirada i arreplega de la terra vegetal, es troben actualment a 20 metres de l'esmentada parcel·la.
  
Tercer
  
L'expedient es va exposar al públic durant el termini de 20 dies hàbils mitjançant anuncis en el periòdic Mediterráneo (18.11.96); en el Butlletí Oficial de la Província (núm. 143, de 26.11.96); en el Diari Oficial de la Generalitat Valenciana (núm. 2.898, de 27.12.96) i al tauler d'anuncis de l'Ajuntament de Segorbe (Castelló), i també es va notificar a qui apareixia com a titular en la relació de béns i drets afectats.
  
Quart
  
El 3 de desembre de 1996, el senyor Vicente Ballester Morata, titular de la parcel·la de terreny afectada per l'expropiació sol·licitada per Iberyeso Med, SA, va presentar un escrit que, entre altres qüestions, s'oposava a la petició d'expropiació i la necessitat d'ocupació de la seua parcel·la, al·legant, en síntesi:
  
- Diu Iberyeso Med, SA, que la no-adquisició de l'esmentada finca pot provocar a molt curt termini una incidència nefasta per al bon desenvolupament de les tasques extractives, però açò no es correspon amb la realitat, ja que la pedra que extrau en gran part dels seus fronts és de la mateixa puresa i amb les mateixes característiques.
  
- Diu l'esmentada entitat que la zona d'explotació es localitza en una zona molt limitada mineralment, a causa de la ubicació de la línia de ferrocarril, l'antiga i la nova carretera nacional i l'explotació de l'antic ferrocarril d'Ojos Negros; però aquesta limitació no és tal, ja que l'explotació d'Ojos Negros ja ha sigut traspassada per uns dels seus fronts, aproximadament un quilòmetre al nord de la seua finca, del qual ja ha sostret material i poden seguir fent-ho durant dècades.
  
- Quant al fet que no s'ha arribat a un acord per demanar el propietari una quantitat que no es considera raonable, assenyala que mai no ha posat preu a la parcel·la, en no portar idea de vendre-la, i ha dedicat el que ha obtingut a l'autoconsum.
  
- No s'ha negat el sondeig de la seua parcel·la a l'empresa en cap moment i no havent-s'hi efectuat no pot assegurar-se que el material siga de la mateixa puresa.
  
- En destruir les parcel·les de cultiu és aquesta empresa la que està perjudicant l'agricultor, llevant llocs de treball i fent més difícil i costós l'accés a les parcel·les que no ha comprat, ja que el camí utilitzat pels agricultors ha sigut inutilitzat, a causa de l'extracció de material, i ha sigut desviat per un altre accés que resulta molt més llarg.
  
- En relació amb la visita d'inspecció de 7 de novembre de 1996, a fi de comprovar la urgent ocupació de la parcel·la número 30 del Pla de Labors de 1996, sembla que qui la va efectuar, no veia la realitat del terreny. Exposa que en no tenir Iberyeso Med, SA, la parcel·la número 30 del polígon 21, l'esmentada explotació hauria d'efectuar nous accessos i pistes que no complirien el Reglament General de Normes Bàsiques de Seguretat Minera; però açò no és cert, ja que ho poden efectuar pel mateix accés o pista que té ara l'explotació, i si en comptes de seguir el seu front cap a la parcel·la número 30, est-sud, ho fa cap a l'oest, no ha de canviar cap accés o pista, i açò es veu sobre l'explotació clarament.
  
- Iberyeso Med, SA, exposa que per a obtenir la màxima regularitat possible de la matèria primera cal l'extracció de diferents fronts, a fi que cada un d'ells aporte les propietats necessàries al procés productiu; en canvi, en l'esmentat polígon 21 i en el 19, i en el 95% dels fronts realitzats per Iberyeso Med, SA, i els realitzats per anteriors fàbriques d'algeps, en totes ix material de màxima puresa, i en aquests dos polígons hi ha diversos fronts oberts per anteriors explotacions, tots ells en l'actualitat són d'Iberyeso Med, SA,.
  
- No està d'acord en la valoració del terreny efectuada per l'empresa, ni pel que fa al preu de l'oli, ni al rendiment de la finca.
  
- D'altra banda, Iberyeso Med, SA, podria traure la pedra d'algeps per galeria, en comptes de fer-ho a cel obert, i no llevaria llocs de treball en l'agricultura, ni hauria de gastar diners en la compra del subsòl, ja que en ser de l'estat, trauria material de franc.
  
Cinqué
  
El 18 de febrer de 1997 es va presentar un escrit d'al·legacions de la mercantil Iberyeso Med, SA, on manifestava:
  
- Atés que el senyor Ballester no té voluntat, ni intenció de vendre la finca objecte d'expropiació, amb independència del preu que es poguera oferir, queda clara la necessitat de l'expedient d'expropiació.
  
- No sembla lògic que l'empresa tinguera especial interés en, mancant de raons tècniques i econòmiques, insistir d'arrancar les oliveres del senyor Ballester; però el front principal de l'explotació avança cap a la parcel·la 30 del polígon 21 de Segorbe, i durant els últims anys la societat ha adquirit prèviament la resta de parcel·les necessàries per a l'avanç del front, avanç que a curt termini es veu compromés per l'obstrucció del senyor Ballester; i la direcció i el ritme d'avanç del front és una decisió meditada i supervisada per l'administració, i ni tècnicament ni econòmicament és possible modificar-los, i a més a més l'informe emés per l'administració després de la visita confirma la necessitat de l'ocupació per a la continuació de les tasques d'extracció.
  
- Pel que fa a la proximitat de carreteres, línies de ferrocarril, traçat de les pistes d'accés i existència de determinats accidents naturals, manca de sentit entrar a discutir les opinions del senyor Ballester, i així l'explotació de la finca del senyor Ballester s'ajustarà plenament a les prescripcions legals per a aquest tipus d'explotacions.
  
- És cert que en tres mesos la societat espera explotar el mineral que hi ha a la finca del senyor Ballester; però després aquesta continuarà sent necessària per al desenvolupament de l'explotació amb les seues activitats complementàries (instal·lacions, pistes d'accés, arreplega de materials, etc.). En qualsevol cas, l'explotació del subsòl de la finca (que no és propietat del senyor Ballester, sinó de l'estat que ha encarregat a aquesta societat el seu aprofitament) probablement generarà en tres mesos, via salaris directes i indirectes, impostos, etc., més riquesa per a la comarca i la societat espanyola, de la que han generat i generaran en molts anys les 37 oliveres del senyor Ballester.
  
Sisé
  
Examinades ambdues al·legacions el 21 de febrer de 1997, personal tècnic de la unitat d'Energia i Mines del Servei Territorial va emetre un informe on es ratifica el seu informe anterior de 8 de novembre de 1996 sobre la necessitat d'ocupació per al compliment del Pla de Labors de 1996 en la concessió minera Santa Lucía, número 2.278, per motius tècnics, econòmics, comercials i de seguretat.
  
Seté
  
Es va desestimar la tramitació del procediment d'expropiació per via d'urgència la qual cosa es va comunicar al beneficiari, i que porta com a conseqüència conduir l'expropiació per vies de normalitat, tramitant-se l'expedient de preu just amb anterioritat a l'ocupació de la finca.
  
Vuité
  
Emés un informe per part de la unitat d'Energia i Mines, en aquest s'assenyala, entre d'altres:
  
- D'acord amb l'article 131.1 del Reglament General per al Règim de la Mineria de 28 d'agost de 1978 (BOE núm. 295, d'11.12.78), l'aprovació del projecte i del Pla de Labors anual porta implícita la necessitat d'ocupació dels terrenys si es compleixen les condicions que s'estableixen en el número 2 de l'article 17 de la Llei d'Expropiació Forçosa, és a dir, si en els plans de tasques es preveuen els béns que s'han d'expropiar.
  
- El compliment d'aquestes condicions és evident ja que en el Pla de Labors per a l'any 1996 aprovat el 29 d'agost de 1996 es preveuen, com a zona que s'ha d'explotar, terrenys on estiga ubicada la parcel·la l'expropiació de la qual se sol·licita, i a més a més en el Pla de Labors per a 1997, aprovat el 2 de juliol de 1997, es fa referència a l'expedient d'expropiació iniciat, on clarament es descriu el bé objecte d'aquesta.
  
Nové
  
D'acord amb allò que s'ha disposat en l'article 19.2 del Reglament i la Llei d'Expropiació Forçosa de 26 d'abril de 1957 (BOE de 20.06.97), s'emet, el 3 de març de 1998, un informe favorable sobre la necessitat d'ocupació per part de l'Assessoria Jurídica de la Conselleria d'Ocupació, Indústria i Comerç.
  
Fonaments de dret
  
Primer
  
De conformitat amb els articles 105 de la Llei 22/1973, de 21 de juliol, de Mines, i 131 del Reial Decret 2.857/1978, de 25 d'agost, pel qual s'aprova el Reglament General per al Règim de la Mineria, l'atorgament d'una concessió d'explotació porta implícita la declaració d'utilitat pública.
  
Segon
  
La concessió d'explotació Santa Lucía, número 2.278, va ser atorgada per resolució de la Direcció General de Mines, Ministeri d'Indústria i Energia, el 16 de setembre de 1982, i el Pla de Labors per a 1996 va ser aprovat per aquest Servei Territorial el 9 d'agost de 1996.
  
Tercer
  
La necessitat d'ocupació queda justificada pels motius exposats en els informes de l'enginyer de mines de la Unitat d'Energia i Mines de 8 de novembre de 1996 i de 21 de febrer de 1997, i també en l'emés pel cap de la unitat d'Energia i Mines, tots ells esmentats.
  
De conformitat amb el que s'ha exposat i en virtut de les atribucions atorgades per la legislació vigent, resolc:
  
Primer
  
Declarar la necessitat d'ocupació dels béns i drets que es transcriuen al final d'aquesta resolució afectada per la concessió d'explotació Santa Lucía, número 2.278, del terme municipal de Segorbe, desestimant les al·legacions presentades pel senyor Vicente Ballester Morata, d'acord amb allò que s'ha assenyalat en els informes tècnics recollits en aquesta resolució ja que el tema de la valoració de la finca es resoldrà després del preceptiu expedient de preu just.
  
Segon
  
Publicar aquesta resolució en el Diari Oficial de la Generalitat Valenciana, en el Butlletí Oficial de la Província, i en un periòdic provincial, i també al tauler d'anuncis de l'Ajuntament de Segorbe i notificar-la individualment als interessats.
  
Contra aquesta resolució, que no posa fi a la via administrativa, podrà interposar-s'hi un recurs ordinari davant de la Direcció General d'Indústria i Energia, Conselleria d'Ocupació, Indústria i Comerç (carrer de Colom, 32 - 46443 València), en el termini d'un mes, comptat a partir del dia de la notificació d'aquesta resolució, de conformitat amb allò que s'ha disposat en l'article 114, en relació amb el 48, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Castelló, 27 de març de 1998.- El director territorial: Juan Elías Ramos Barceló.